Martin Henriksen (DF), 2010-04-08:
Tak for det.
Jeg vil sige, at Dansk Folkeparti også kan støtte det her lovforslag.
Vi synes, det er et lovforslag, der trækker i den rigtige retning, og vi synes, det er fint, at kommunerne får mulighed for at anvende elektronisk overvågning i forbindelse med en beslutning om et ungepålæg, der indbefatter, at den unge skal være hjemme på et nærmere fastsat tidspunkt.
Og hvis den unge forlader hjemmet i strid med indholdet af ungepålægget, registreres dette, og kommunen skal så vurdere, om ungepålægget skal håndhæves straks, det vil sige, at den unge bringes tilbage til hjemmet.
Det er kommunalbestyrelsen, der skal sikre, at afgørelsen om ungepålægget overholdes, så det ligger altså ude kommunalt.
Samtidig indføres der hjemmel til, at politiet kan yde kommunen bistand med at håndhæve et ungepålæg.
Forslaget medfører også, at kriterierne for anbringelse på sikrede afdelinger lempes, og endvidere medfører forslaget, at kommunerne i højere grad motiveres til at forebygge, at unge placeres på kriminalforsorgens institutioner, ved at kommunerne skal betale for unges ophold på disse institutioner.
Så der ligger også et økonomisk incitament til, at kommunerne faktisk tidligere gør en god socialt forebyggende indsats over for det enkelte unge menneske – for hvis man ikke gør det, kan det risikere at blive lidt dyrere i den sidste ende – og det synes vi i Dansk Folkeparti er en god måde at gøre det på, for så lægger man ikke alene det ind i det, som vi også har i andre lovforslag, som vi har oppe i dag, men også, hvilket vi også har omtalt tidligere, de midler, der bliver afsat i satspuljeregi til en forebyggende indsats til ungdomskriminalitet.
Der kommer en lang række fornuftige initiativer, lovgivningsmæssige initiativer, og der er også nogle gange nogle penge, som følger med ud til kommunerne, som et incitament til, at man skal gøre en større indsats på det forebyggende område, så samtidig kommer der altså også et økonomisk incitament til, at man gør en større indsats på det forebyggende område.
Der er ingen tvivl om, at vi i Dansk Folkeparti synes, at det her sådan set i sidste ende, uanset hvordan man vender og drejer det, ikke bare er en hjælp til det unge menneske og til forældrene, men også en hjælp til samfundet.
Det kan dreje sig om et ungt menneske, som er på vej ud i noget kriminalitet, et ungt menneske, som har problemer, og som kommunen har fulgt i en årrække, og som klubbens pædagoger, gadeplanmedarbejdere osv. har fulgt i en årrække eller over nogle måneder – jo hurtigere man griber ind, jo bedre – og som bliver registreret, når man opdager det unge menneske ude i nattelivet, i aftentimerne osv., hvor vedkommende skaber uro i et lokalområde, så vil der for kommunen være mulighed for at man siger, selvfølgelig efter aftale med forældrene, det skal man altid tilstræbe:
synes vi altså, at du skal være på din bopæl, og hvis vi kan se, at du forlader din bopæl, bliver det altså registreret.
Og hvis man så er ude i nattetimerne, bliver det registreret, når man forlader bopælen, og kommunen har mulighed for at få fat på det pågældende unge menneske, eventuelt med hjælp fra politiet.
Og det kan jo faktisk være med til, at vi kan undgå, at vi kommer derhen, hvor det unge menneske bliver anbragt på en institution, fordi man har haft mulighed for at gribe ind tidligere.
Så vi kan støtte lovforslaget.